CELEX: 32013R1181
Language: da
Date: 2013-11-19 00:00:00
Title: Rådets forordning (EU) nr. 1181/2013 af 19. november 2013 om fastlæggelse af en tilpasningssats for direkte betalinger som fastsat i Rådets forordning (EF) nr. 73/2009 for kalenderåret 2013 og om ophævelse af Kommissionens gennemførelsesforordning (EU) nr. 964/2013

22.11.2013   
            
            
               DA
            
            
               Den Europæiske Unions Tidende
            
            
               L 313/13
            
         RÅDETS FORORDNING (EU) Nr. 1181/2013
   af 19. november 2013
   om fastlæggelse af en tilpasningssats for direkte betalinger som fastsat i Rådets forordning (EF) nr. 73/2009 for kalenderåret 2013 og om ophævelse af Kommissionens gennemførelsesforordning (EU) nr. 964/2013
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 43, stk. 3,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Kommissionen vedtog den 25. marts 2013 et forslag til Europa-Parlamentets og Rådets forordning om fastlæggelse af en tilpasningssats for direkte betalinger som fastsat ved Rådets forordning (EF) nr. 73/2009 (1) for kalenderåret 2013. Da Europa-Parlamentet og Rådet ikke havde truffet afgørelse om denne tilpasning den 30. juni som fastsat i artikel 11, stk. 2, i forordning (EF) nr. 73/2009, fastlagde Kommissionen i henhold til artikel 18, stk. 4, i Rådets forordning (EF) nr. 1290/2005 (2) selv denne tilpasning ved Kommissionens gennemførelsesforordning (EU) nr. 964/2013 (3).
            
         
               (2)
            
            
               Prognoserne for direkte betalinger og markedsrelaterede udgifter i Kommissionens ændringsskrivelse nr. 2 til forslaget til budget for 2014 viser, at der er behov for at tilpasse beløbet for finansiel disciplin, som der blev taget højde for i forslaget til budget for 2014. Denne ændringsskrivelse er udarbejdet under hensyn til et beløb for finansiel disciplin på 902,9 mio. EUR, inkl. et beløb til reserven til kriser i landbruget.
            
         
               (3)
            
            
               Kommissionen vedtog den 16. oktober 2013 et forslag til en rådsforordning med henblik på at fastlægge en anden tilpasningssats for direkte betalinger for så vidt angår kalenderåret 2013 baseret på artikel 18, stk.4 og 5, i forordning (EF) nr. 1290/2005.
            
         
               (4)
            
            
               Artikel 18, stk. 4, i forordning (EF) nr. 1290/2005 tillægger Kommissionen beføjelse til at fastlægge de pågældende tilpasninger og blev anvendt af Kommissionen som grundlag for gennemførelsesforordning (EU) nr. 964/2013.
            
         
               (5)
            
            
               I artikel 18, stk. 5, i forordning (EF) nr. 1290/2005 fastsættes det, at Rådet senest den 1. december på grundlag af nye elementer, den er kommet i besiddelse af, kan tilpasse satsen for direkte betalinger. Under hensyntagen til Domstolens dom af 6. maj 2008 i sag C-133/06 (4) kan dette afledte retsgrundlag imidlertid ikke længere anvendes lovligt.
            
         
               (6)
            
            
               Artikel 43, stk. 3, i traktaten om Den Europæiske Unions funktionsmåde tillægger Rådet beføjelse til at vedtage foranstaltninger vedrørende fastsættelse af støtte. Inden for rammerne af finansiel disciplin bør tilpasningssatsen for de direkte betalinger til landbrugere i forbindelse med en støtteansøgning derfor fastlægges på dette retsgrundlag.
            
         
               (7)
            
            
               Som hovedregel modtager de landbrugere, der indgiver en støtteansøgning om direkte betalinger for et kalenderår (N), betaling inden for en fastsat betalingsperiode i regnskabsåret (N+1). Medlemsstaterne har dog, inden for visse grænser, mulighed for at foretage sene betalinger uden for betalingsperioden til landbrugerne, uden tidsbegrænsning. Sådanne sene betalinger kan foretages i et senere regnskabsår. Når mekanismen for finansiel disciplin anvendes i et givet kalenderår, bør tilpasningssatsen ikke anvendes på betalinger, der foretages på basis af ansøgninger fra andre kalenderår end det år, den pågældende finansielle disciplin finder anvendelse. For at sikre ligelig behandling af landbrugerne, bør det derfor fastsættes, at tilpasningssatsen kun anvendes på betalinger, der er indgivet ansøgning om i det kalenderår, hvor den pågældende tilpasningssats finder anvendelse, uafhængigt af hvornår betalingerne faktisk foretages.
            
         
               (8)
            
            
               Ifølge den politiske aftale om reform af den fælles landbrugspolitik af 26. juni 2013 finder finansiel disciplin anvendelse på direkte betalinger, der overstiger 2 000 EUR. Det er også fastsat, at (eventuelle) uudnyttede bevillinger, som tilbagebetales ved udgangen af et regnskabsår, udbetales til landbrugere det efterfølgende år under forbehold af finansiel disciplin. For at sikre konsekvens bør der fastsættes samme tærskel for de enkelte år. Finansiel disciplin bør anvendes på tilsvarende måde for kalenderåret 2013 for at sikre overensstemmelse med de retningslinjer, der er aftalt for den kommende periode. Derfor bør tilpasningssatsen udelukkende finde anvendelse på beløb over 2 000 EUR.
            
         
               (9)
            
            
               I artikel 11, stk. 3, i forordning (EF) nr. 73/2009 fastsættes det, at mekanismen for finansiel disciplin i forbindelse med anvendelsen af planen for stigninger omhandlet i artikel 121 i nævnte forordning på samtlige direkte betalinger i de nye medlemsstater, jf. forordningens artikel 2, litra g), først finder anvendelse i de nye medlemsstater fra begyndelsen af det kalenderår, i hvilket niveauet for direkte betalinger i de nye medlemsstater mindst svarer til det daværende niveau for sådanne betalinger i de øvrige medlemsstater. Eftersom de direkte betalinger stadig er omfattet af planen for stigninger i kalenderåret 2013 i Bulgarien og Rumænien, bør den tilpasningssats, der fastlægges i nærværende forordning, ikke finde anvendelse på betalinger til landbrugerne i disse medlemsstater.
            
         
               (10)
            
            
               Forordning (EF) nr. 73/2009 er blevet ændret ved akten vedrørende Kroatiens tiltrædelse. Eftersom Kroatien er omfattet af planen for stigninger, jf. artikel 121 i forordning (EF) nr. 73/2009, i kalenderåret 2013, bør den tilpasningssats, der fastsættes ved nærværende forordning, ikke finde anvendelse på betalinger til landbrugerne i Kroatien.
            
         
               (11)
            
            
               For at sikre, at den tilpassede sats kan anvendes fra den dato, der er fastsat i forordning (EF) nr. 73/2009, hvor betalingerne til landbrugeren bør påbegyndes, bør denne forordning finde anvendelse fra den 1. december 2013.
            
         
               (12)
            
            
               Der bør tages hensyn til den nye tilpasningssats ved beregningen af de samlede betalinger til en landbruger ved ansøgning om støtte for kalenderåret 2013. Af klarhedshensyn bør gennemførelsesforordning (EU) nr. 964/2013 derfor ophæves —
            
         VEDTAGET DENNE FORORDNING:
   Artikel 1
   1.   De direkte betalinger, jf. artikel 2, litra d), i forordning (EF) nr. 73/2009, på over 2 000 EUR, der ydes til landbrugere i forbindelse med en støtteansøgning i kalenderåret 2013, nedsættes med 2,453658 %.
   2.   Tilpasningssatsen i stk. 1 finder ikke anvendelse for Bulgarien, Rumænien og Kroatien.
   Artikel 2
   Gennemførelsesforordning (EU) nr. 964/2013 ophæves.
   Artikel 3
   Denne forordning træder i kraft på dagen for offentliggørelsen i Den Europæiske Unions Tidende.
   Den finder anvendelse fra den 1. december 2013.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 19. november 2013.
      
         
            På Rådets vegne
         
         L. LINKEVIČIUS
         
            Formand
         
      
   
   
      (1)  Rådets forordning (EF) nr. 73/2009 af 19. januar 2009 om fælles regler for den fælles landbrugspolitiks ordninger for direkte støtte til landbrugere og om fastlæggelse af visse støtteordninger for landbrugere (EUT L 30 af 31.1.2009, s. 16).
   
      (2)  Rådets forordning (EF) nr. 1290/2005 af 21. juni 2005 om finansiering af den fælles landbrugspolitik (EUT L 209 af 11.8.2005, s. 1).
   
      (3)  Kommissionens gennemførelsesforordning (EU) nr. 964/2013 af 9. oktober 2013 om fastlæggelse af en tilpasningssats for direkte betalinger som fastsat i Rådets forordning (EF) nr. 73/2009 for så vidt angår kalenderåret 2013 (EUT L 268 af 10.10.2013, s. 5).
   
      (4)  Sag C-133/06, Europa-Parlamentet mod Rådet for Den Europæiske Union, Sml. 2008, s. I-3189.